b'\n_START_ARTICLE_\nElements enigm\xc3\xa0tics en un paisatge\n_START_SECTION_\nHist\xc3\xb2ria\n_START_PARAGRAPH_\nAquesta obra era poc coneguda fins al moment de la seva compra per part de la Fundaci\xc3\xb3 Gala-Salvador Dal\xc3\xad, ja que havia estat exposada molt pocs cops. La compra del quadre va ser la m\xc3\xa9s cara mai feta per la fundaci\xc3\xb3; anteriorment, ho era La mel m\xc3\xa9s dol\xc3\xa7a que la sang, comprada a Christie\'s. De tota manera, aquest no fou el preu m\xc3\xa9s car pagat per un dal\xc3\xad: un particular va pagar a Sotheby\'s 16 milions d\'euros pel quadre Retrat de Paul Eluard.\n_START_SECTION_\nDescripci\xc3\xb3\n_START_PARAGRAPH_\nLa figura principal del quadre \xc3\xa9s el pintor Vermeer de Delft, que fou un dels referents i m\xc3\xa9s importants influenciadors de Dal\xc3\xad i que surt en diverses obres del pintor empordan\xc3\xa8s. El paisatge presenta "elements enigm\xc3\xa0tics": a la dreta es pot veure Dal\xc3\xad d\'infant, vestit de mariner, i al seu costat una mainadera; aquests dos elements s\xc3\xb3n molt recurrents en aquesta \xc3\xa8poca del pintor, aix\xc3\xad com els xiprers, els n\xc3\xbavols, les ru\xc3\xafnes i la torre dels enigmes, elements que tamb\xc3\xa9 apareixen en aquesta obra._NEWLINE_Antoni Pitxot, director art\xc3\xadstic del Teatre-Museu Dal\xc3\xad, destaca de l\'obra la grandesa del paisatge i la seva lluminositat, tot i ser una escena de capvespre. Segons Pitxot, les muntanyes del fons podrien ser el mass\xc3\xads del Montgr\xc3\xad.'